google/wiki40b huggingface dataset:
เวสาลี

ความสำคัญ

เวสาลีมีความสำคัญมาตั้งแต่สมัยก่อนพุทธกาล โดยเป็นเมืองหลวงแห่งแคว้นที่มีความเจริญรุ่งเรืองมากแคว้นหนึ่งในบรรดา 16 แคว้นของชมพูทวีป มีการปกครองด้วยระบบสามัคคีธรรมหรือคณาธิปไตย ที่สามารถเรียกได้ว่าเป็นการปกครองแบบประชาธิปไตยระบบหนึ่ง คือไม่มีพระมหากษัตริย์เป็นประมุขทรงอำนาจสิทธิ์ขาด มีแต่ผู้เป็นประมุขแห่งรัฐซึ่งบริหารงานโดยความเห็นชอบจากรัฐสภา ซึ่งจะประกอบไปด้วยเหล่าสมาชิกจากเจ้าวงศ์ต่าง ๆ วึ่งรวมเป็นคณะผู้ครองแคว้น ในคัมภีร์พระพุทธศาสนากล่าวว่าเจ้าวงศ์ต่าง ๆ มีถึง 8 วงศ์ และในจำนวนนี้วงศ์เจ้าลิจฉวีแห่งเวสาลีและวงศ์เจ้าวิเทหะแห่งเมืองมิถิลาเป็นวงศ์ที่มีอิทธิพลที่สุดในสมัยพุทธกาล
ในสมัยพุทธกาล พระพุทธเจ้าเคยเสด็จมาที่เวสาลีหลายครั้ง แต่ละครั้งจะทรงประทับที่กูฏาคารศาลาป่ามหาวันเป็นส่วนใหญ่ พระสูตรหลายพระสูตรเกิดขึ้นที่เมืองแห่งนี้ และที่กูฏาคารศาลานี่เอง ที่เป็นที่ ๆ พระพุทธองค์ทรงอนุญาตให้พระนางมหาปชาบดีโคตมีเถรี พระน้านางของพระพุทธองค์ พร้อมกับบริวาร สามารถอุปสมบทเป็นภิกษุณีได้เป็นครั้งแรกในโลก และในการเสด็จครั้งสุดท้ายของพระพุทธองค์ พระองค์ได้ทรงรับสวนมะม่วงของนางอัมพปาลี นางคณิกาประจำเมืองเวสาลี ซึ่งนางได้อุทิศถวายเป็นอารามในพระพุทธศาสนา
พระพุทธองค์ได้ทรงจำพรรษาสุดท้ายที่เวฬุวคาม และได้ทรงปลงอายุสังขารที่ปาวาลเจดีย์ และเมื่อหลังพุทธปรินิพพานแล้วได้ 100 ปี ได้มีการทำสังคายาครั้งที่ 2 ณ วาลิการาม ซึ่งทั้งหมดล้วนอยู่ในเมืองเวสาลี
ในช่วงไม่นานหลังพุทธปรินิพพานของพระพุทธเจ้า เมืองเวสาลีได้ตกไปอยู่ในอำนาจของแคว้นมคธ โดยการนำของพระเจ้าอชาตศัตรู กษัตริย์แห่งราชคฤห์ คัมภีร์พระพุทธศาสนากล่าวว่า สาเหตุของการเสียเมืองแก่แคว้นมคธเพราะความแตกสามัคคีของเจ้าวัชชี เพราะการยุยงของวัสสการพราหมณ์ พราหมณ์ที่พระเจ้าอชาตศัตรูส่งเป็นไส้สึกเพื่อบ่อนทำลายภายใน เมื่อพระเจ้าอชาตศัตรูยกกองทัพมายึดเมืองจึงสามารถยึดได้โดยง่าย เพราะไม่มีเจ้าวัชชีองค์ใดต่อสู้ เพราะขัดแย้งกันเอง ทำให้แคว้นวัชชีล่มสลายและเมืองเวสาลีหมดฐานะเมืองหลวงแห่งแคว้นและตกไปอยู่ในอำนาจของแคว้นมคธ แต่จากเหตุการณ์ย้ายเมืองหลวงแห่งแคว้นมคธหลายครั้งในช่วง พ.ศ. 70 ที่เริ่มจากอำมาตย์และราษฎรพร้อมใจกันถอดกษัตริย์นาคทัสสก์แห่งราชวงศ์ของพระเจ้าพิมพิสารแห่งราชคฤห์ออกจากพระราชบัลลังก์ และยกสุสูนาคอำมาตย์ซึ่งมีเชื้อสายเจ้าลิจฉวีในกรุงเวสาลีแห่งแคว้นวัชชีเก่า ให้เป็นกษัตริย์ตั้งราชวงศ์ใหม่แล้ว พระเจ้าสุสูนาคจึงได้ทำการย้ายเมืองหลวงของแคว้นมคธไปยังเมืองเวสาลีอันเป็นเมืองเดิมของตน ทำให้เมืองเวสาลีมีความสำคัญในฐานะเมืองหลวงอีกครั้ง แต่ทว่าก็เป็นเมืองหลวงได้ไม่นาน เพราะกษัตริย์พระองค์ต่อมาคือพระเจ้ากาลาโศกราช ผู้เป็นพระราชโอรสของพระเจ้าสุสูนาค ได้ย้ายเมืองหลวงของแคว้นมคธอีก จากเมืองเวสาลีไปยังเมืองปาตลีบุตร ทำให้เมืองเวสาลีถูกลดความสำคัญลงและถูกทิ้งร้าง ซึ่งเป็นสาเหตุสำคัญที่ทำให้เมืองแห่งนี้ถูกทิ้งร้างอย่างสิ้นเชิงในช่วงพันปีถัดมา
มาสด้า อเซลา

รุ่นที่ 1 (พ.ศ. 2546-2552)

มาสด้า อเซลา รุ่นที่ 1 ผลิตระหว่างปี พ.ศ. 2546-2552 ในรุ่นนี้จะมีเครื่องยนต์ขนาด 1.4 ,1.5 ,1.6 ,2.0 และ 2.3 ลิตร และมีเกียร์ธรรมดา 5 สปีด ,เกียร์ธรรมดา 6 สปีด ,เกียร์อัตโนมัติ 4 สปีด และเกียร์อัตโนมัติ 5 สปีด โดยมีการออกแบบร่วมกับ ฟอร์ด โฟกัส และวอลโว่ S40 และได้ใช้แพลทฟอร์ม BK ในการออกแบบ
รุ่นนี้ มีการประกอบในประเทศเพียง 7 ประเทศเท่านั้น โดยมีการประกอบที่ญี่ปุ่น ,จีน ,ไต้หวัน ,ฟิลิปปินส์ ,โคลัมเบีย ,อเมริกาใต้ และซิมบับเว นอกจากนี้ ในรุ่นนี้ ได้มีการแตกแขนงรุ่นสปอร์ตออกมา คือ มาสด้า สปีด 3 สำหรับใช้ในการแข่งรถเช่นกัน
ในประเทศไทย เปิดตัวรุ่นนี้เมื่อ พ.ศ. 2547 และสร้างปรากฏการณ์การจองและส่งมอบรถข้ามปี เนื่องจากมีลูกค้าสั่งจองจำนวนมาก ในประเทศไทยรุ่นที่จำหน่ายจะเป็นเครื่องยนต์ 1.6 และ 2.0 ลิตร โดยรุ่นนี้เริ่มจำหน่ายระหว่างปี พ.ศ. 2547-2554

รุ่นที่ 2 (พ.ศ. 2552-2557)

มาสด้า อเซลา รุ่นที่ 2 ผลิตระหว่างปี พ.ศ. 2552-ปัจจุบัน ในช่วงก่อนที่จะมีการเปิดตัวในปี พ.ศ. 2552 ในปลายปี พ.ศ. 2551 ได้มีการปล่อยภาพและวีดิโอแสดงการออกแบบของรุ่นที่ 2 ซึ่งยังคงใช้แพลทฟอร์ม BK ในการออกแบบเช่นเดียวกัน รุ่นนี้ เป็นรุ่นแรกที่มีการผลิตรุ่นเครื่องยนต์ดีเซลออกมาในรุ่น 1.6 ,2.0 และ 2.2 ลิตร และยังคงมีเครื่องยนต์เบนซินในรุ่น 1.6 ,2.0 และ 2.5 ลิตร นอกจากนี้ ยังมีการผลิตเครื่องยนต์แบบใหม่ คือเครื่องยนต์ Skyactive แต่ยังไม่มีขายในประเทศไทย
รุ่นนี้ ยังไม่มีการผลิตตัวถังแบบใหม่ๆ ออกมา ยังมีแค่ซีดาน 4 ประตูและแฮทช์แบค 5 ประตูตามเดิม และรุ่นนี้ มีการประกอบใน 6 ประเทศได้แก่มาเลเซีย ,อิหร่าน ,ญี่ปุ่น ,โคลัมเบีย ,อเมริกาใต้ และไทย
ในประเทศไทย เปิดตัวรุ่นนี้เมื่อปี พ.ศ. 2554 โดยมีเครื่องยนต์ 1.6 และ 2.0 ลิตรตามเดิม โดยยังไม่มีเครื่องยนต์ดีเซลและเครื่องยนต์เบนซินแบบ Skyactive ให้เลือกแต่อย่างใด โดยรุ่นเครื่องยนต์ 2.0 ลิตรเปิดตัวก่อน ส่วนเครื่องยนต์ 1.6 ลิตรจึงเปิดตัวตามมาในปี พ.ศ. 2555

รุ่นที่ 3 (พ.ศ. 2556-2561)

มาสด้า 3 โฉมที่ 3 ได้เปิดตัวครั้งแรกในโลกที่ออสเตรเลียในวันที่ 26 มิถุนายน 2556 และได้ใช้แพลตฟอร์มใหม่ Skyactiv chassis ซึ่งไม่ได้ใช้แพลตฟอร์ม Ford C1 อีกต่อไป มาสด้า 3 รุ่นนี้ เป็นรุ่นที่ 3 ที่อยู่ภายใต้การออกแบบอันเป็นเอกลักษณ์ของมาสด้า 'KODO' soul of motion' ตามหลังจาก มาสด้า 6 และ มาสด้า CX-5
โฉมนี้ ใช้เครื่องยนต์ SKYACTIV-G 2.0 DOHC แถวเรียง 4 สูบ 16 วาล์วพร้อมระบบวาล์วแปรผันคู่อัจฉริยะ Dual S-VT และระบบไอเสีย 4-2-1 ขนาด 1998 cc 165 แรงม้า แรงบิดสูง 210 นิวตัน-เมตร ประหยัดน้ำมัน 27 กิโลเมตร/ลิตร รองรับน้ำมัน E85

รุ่นปรับโฉม

รุ่นปรับโฉมได้เปิดตัวในประเทศไทยเมื่อวันที่ 24 มกราคม พ.ศ. 2560 มีการปรับปรุงภายนอก อย่างเช่น มีการออกแบบประจังหน้าแบบใหม่ โคมไฟหน้าเพิ่มระบบไฟหน้าอัจฉริยะ ส่วนระบบความปลอดภัยได้เพิ่มระบบช่วยเหลือผู้ขับขี่ i-Activsense และระบบควบคุมการทรงตัวขณะเลี้ยว G-Victoring Control (GVC) มีสีตัวถึงเพิ่มมาใหม่ 3 สี คือ สีดำ (Jet Black) สีน้ำเงิน (Ethanol Blue) และสีเทา (Meteor Gray)

รุ่นที่ 4 (พ.ศ. 2562-ปัจจุบัน)

มาสด้า 3 โฉมที่ 4 เจนปัจจุบันพึ่งเปิดตัวในงานมหกรรมรถยนต์ LA Auto Show 2018 ที่พึ่งจัดขึ้นช่วงปลายเดือนพฤศจิกายน 2018 มาพร้อมตัวถัง ซีดาน 4 ประตู และ แฮกซ์แบ็ค 5 ประตู เครื่องยนต์เบนซินใหม่ SKYACTIV-X 2.0 ลิตร 4 สูบ จะมาพร้อมระบบอัดอากาศซุปเปอร์ชาร์จเจอร์เพื่อเพิ่มแรงบิดขึ้นอีกราว 10-30 เปอร์เซ็นต์ และเครื่องยนต์ Skyactiv-D 1.8 ลิตร (S8-DPTS/S8-DPTR) เทอร์โบดีเซล 4 สูบ
พรพรหมอลเวง

การสร้างเป็นละครโทรทัศน์

ครั้งแรกเมื่อปี พ.ศ. 2535 ผลิตโดยบริษัท ดาราวิดีโอ จำกัด บทโทรทัศน์โดย ลุลินารถ กำกับการแสดงโดย มานพ สัมมาบัติ นำแสดงโดย ยุทธพิชัย ชาญเลขา, สิเรียม ภักดีดำรงฤทธิ์, มนฤดี ยมาภัย, สกุลรัตน์ ใจซื่อ ร่วมด้วยนักแสดงมากฝีมืออีกคับคั่ง ทุกวันศุกร์-เสาร์-อาทิตย์ 21.00 - 22.15 (แต่เนื่องจากวันที่ 9 สิงหาคม พ.ศ. 2535 มีละครเทิดพระเกียรติชุด นางเสือง จึงงดออกอากาศละคร พรพรหมอลเวง 1 วัน) โดยเริ่มออกอากาศตอนแรก 7 สิงหาคม 2535 - 18 ตุลาคม 2535 ทาง สถานีวิทยุโทรทัศน์สีกองทัพบกช่อง 7
ครั้งที่สองปี พ.ศ. 2546 ผลิตโดยบริษัท ดาราวิดีโอ จำกัด บทโทรทัศน์โดย ศัลยา กำกับการแสดงโดย มานพ สัมมาบัติ, สุชาติ ทับแป้น นำแสดงโดย ดนุพร ปุณณกันต์, กุลณัฐ กุลปรียาวัฒน์, ณิชา ฟิชล็อก, ชลิตา พานิชการ, กรรชัย กำเนิดพลอย โดยเริ่มออกอากาศตอนแรกวันที่ 25 ตุลาคม 2546 - 21 พฤศจิกายน 2546 ทาง สถานีวิทยุโทรทัศน์สีกองทัพบกช่อง 7
และนำกลับมาสร้างใหม่อีกครั้งในปี พ.ศ. 2556 ผลิตโดยบริษัท เวฟ ทีวี จำกัด บทโทรทัศน์ วรวรรณ ชัยสกุลสุรินทร์ กำกับการแสดงโดย ชุดาภา จันทเขตต์ นำแสดงโดย ปกรณ์ ฉัตรบริรักษ์, ราณี แคมเปน, กุลฑีรา ยอดช่าง, ณัฐริกา ธรรมปรีดานันท์, นิธิ สมุทรโคจร, สรวิชญ์ สุบุญ, สุชาร์ มานะยิ่ง ออกอากาศทางทุกวันศุกร์ - อาทิตย์ เวลา 20.15 - 22.45 น. เริ่มออกอากาศตอนแรก 8 กุมภาพันธ์ 2556 - 10 มีนาคม 2556
อำเภอควนเนียง

ประวัติ

ความเป็นมา จากคำเล่าขานของบรรพบุรุษที่ถ่ายทอดกันมา ประกอบกับหลักฐานทางประวัติศาสตร์กล่าวไว้ว่า ควนเนียงเป็นหมู่บ้านเล็ก ๆ ซึ่งมีทำเลตั้งอยู่บนภูเขาเตี้ย ๆ หรือเนินดินที่สูง เรียงกันเป็นควนติดต่อกันเป็นพืด ชาวบ้านที่อยู่อาศัยเรียกชื่อหมู่บ้านนี้ว่า “ ควนเรียง ” ตามลักษณะของควนที่เรียงติดต่อกัน บนเนินดินนี้มีพันธ์ไม้ชนิดหนึ่ง คือ ต้นเนียงขึ้นอยู่เป็นจำนวนมาก เมื่อมีการสัญจรไปมา ชาวบ้านก็จะนำเอาลูกเนียงเป็นของฝากติดมือกลับไป ทำให้ประชาชนในท้องถิ่นอื่น ๆ รู้กันว่า “ บ้านควนเรียง “ มีลูกเนียงมากทำให้ชื่อของหมู่บ้านควนเรียง ถูกเรียกให้เพี้ยนเป็น “ ควนเนียง ” ไปจนติดปากชาวบ้านมาจนทุกวันนี้
ควนเนียง แต่เดิมเคยมีฐานะเป็นกิ่งอำเภอมาครั้งหนึ่งแล้วชื่อ “ รัฐภูมี “ ตั้งอยู่ที่บ้านปากบางภูมี กิ่งอำเภอรัฐภูมีในสมัยนั้น การปกครองขึ้นอยู่กับอำเภอปากพะยูน จังหวัดพัทลุง เมื่อประมาณ พ.ศ. 2435 ได้ยกฐานะขึ้นเป็นอำเภอ ชื่อว่าอำเภอรัฐภูมี โดยใช้สถานที่ตั้งที่ว่าการอำเภออยู่ที่บ้านปากบางเช่นเดิม
ในปี พ.ศ. 2466 ได้ย้ายที่ว่าการอำเภอรัฐภูมีจากบ้านปากบางไปตั้งอยู่ที่ หมู่ที่ 1 ตำบลกำแพง อำเภอรัฐภูมี ซึ่งเป็นที่ว่าการอำเภอในปัจจุบันและได้เปลี่ยนชื่อเป็นเป็นที่ว่าการอำเภอรัตตภูมิ ต่อมาได้เปลี่ยนชื่อเป็น” ที่ว่าการอำเภอรัตภูมิ “ เมื่อปี พ.ศ. 2509 ขึ้นตรงต่อจังหวัดสงขลา
ในปี พ.ศ. 2525 สภาตำบลรัตภูมิ บางเหรียง ควนโสและห้วยลึก ได้มีมติเห็นพ้องกันว่าควรรวม 4 ตำบล ยกฐานะขึ้นเป็นกิ่งอำเภอ และได้เสนอเรื่องไปยังกระทรวงมหาดไทย ต่อมากระทรวงมหาดไทยจึงได้ประกาศแบ่งเขตท้องที่อำเภอรัตภูมิ จังหวัดสงขลา ตั้งเป็น “ กิ่งอำเภอควนเนียง ” ลงวันที่ 17 ธันวาคม พ.ศ. 2527 โดยให้ 4 ตำบลดังกล่าวมีฐานะเป็นกิ่งอำเภอควนเนียง ตั้งแต่วันที่ 2 มกราคม 2528 เป็นต้นไป
กิ่งอำเภอควนเนียง มีเขตการปกครอง 4 ตำบล 41 หมู่บ้าน มีประชากร 30,354 คน มีเนื้อที่ 209 ตารางกิโลเมตร เดิมได้ใช้สถานที่ห้องสมุดประชาชนซึ่งตั้งอยู่หมู่ที่ 2 ตำบลรัตภูมิ เป็นที่ตั้งที่ว่าการอำเภอควนเนียงชั่วคราว ตั้งแต่วันที่ 2 มกราคม พ.ศ. 2528 เรื่อยมาจนกระทั่งได้ก่อสร้างที่ว่าการอำเภอ ควนเนียงแล้วเสร็จจึงได้ย้ายที่ทำการมาอยู่ ณ ที่ว่าการกิ่งอำเภอควนเนียงปัจจุบัน ตั้งแต่วันที่ 24 มีนาคม พ.ศ. 2529
ต่อจากนั้น ก็ได้มีพระราชกฤษฎีกายกฐานะกิ่งอำเภอควนเนียงเป็น “ อำเภอควนเนียง ” พ.ศ. 2533 ซึ่งประกาศในราชกิจจานุเบกษา เล่มที่ 107 ตอนที่ 83 ลงวันที่ 21 พฤษภาคม 2533 โดยมีผล ตั้งแต่วันที่ 22 พฤษภาคม 2533 เป็นต้นมา
ก่อตั้ง เป็นอำเภอควนเนียง ตั้งแต่เมื่อวันที่ 2 เดือน มกราคม พ.ศ. 2528

ปัจุบันน้ำแข็งขูด(น้ำแข็งใส) เป็นของขึ้นชื่อมากในอำเภอควนเนียง
ศุกร์สัญลักษณ์

เพลงพระราชนิพนธ์ ศุกร์สัญลักษณ์ หรือ  Friday Night Rag  เพลงพระราชนิพนธ์ลำดับที่ ๒๐ ทรงพระราชนิพนธ์ใน พ.ศ. ๒๔๙๗ เพื่อเป็นเพลงประจำวงดนตรี "ลายคราม" โดยบรรเลงทุกครั้งที่ทรงดนตรีกับวงลายคราม พระราชทานออกบรรเลงครั้งแรกทางสถานีวิทยุ อ.ส. ประพันธ์คำร้องโดย หม่อมราชวงศ์เสนีย์ ปราโมช ทั้งภาษาไทยและภาษาอังกฤษ
สมพัฒน์ แก้วพิจิตร

ประวัติ

นายสมพัฒน์ แก้วพิจิตร เป็นชาวจังหวัดนครปฐม สำเร็จการศึกษาจากโรงเรียนสวนกุหลาบวิทยาลัย จากนั้นเข้าศึกษาต่อในระดับปริญญาตรี สาขาการเมืองการปกครอง คณะรัฐศาสตร์ มหาวิทยาลัยธรรมศาสตร์ และระดับปริญญาโท สาขาการบริหารธุรกิจ (M.BA.) จากมหาวิทยาลัยแซมฟอร์ด ประเทศสหรัฐอเมริกา
ด้านครอบครัวสมรสกับนางกนกวลี แก้วพิจิตร มีบุตร 3 คน

การทำงาน

นายสมพัฒน์ แก้วพิจิตร เริ่มทำงานเป็นผู้จัดการโรงแรมเวล ในจังหวัดนครปฐม จากนั้นจึงเริ่มมีกิจการของตนเองคือ บริษัท ดาวอรพรรณ จำกัด บริษัท สหพัฒนพันธุ์ จำกัด และบริษัท สหอรพรรณ จำกัด ต่อมาจึงได้ลงสมัครรับเลือกตั้งเป็นสมาชิกสภาผู้แทนราษฎร จังหวัดนครปฐม สังกัดพรรคชาติไทย ในการเลือกตั้ง พ.ศ. 2538 และได้รับตำแหน่งผู้ช่วยเลขานุการรัฐมนตรีว่าการกระทรวงศึกษาธิการ ในปี พ.ศ. 2538 และตำแหน่งเลขานุการรัฐมนตรีว่าการกระทรวงเกษตรและสหกรณ์ ในปี พ.ศ. 2541 - พ.ศ. 2543
ต่อมาได้รับตำแหน่งรัฐมนตรีครั้งแรกในรัฐบาลสมัคร สุนทรเวช ในตำแหน่งรัฐมนตรีช่วยว่าการกระทรวงเกษตรและสหกรณ์ และพ้นจากตำแหน่งเมื่อคณะรัฐมนตรีคณะดังกล่าวสิ้นสภาพเนื่องจากศาลรัฐธรรมนูญวินิจฉัยให้สมัคร สุนทรเวช นายกรัฐมนตรี พ้นสภาพ แต่สมพัฒน์ แก้วพิจิตร ยังคงได้รับมอบหมายให้ทำหน้าที่เดิมในคณะรัฐมนตรีคณะต่อมา ซึ่งนำโดยสมชาย วงศ์สวัสดิ์
ในปี พ.ศ. 2551 ถูกตัดสิทธิทางการเมืองเป็นเวลา 5 ปี เนื่องจากเป็นกรรมการบริหารพรรคชาติไทย

ถึงแก่กรรม

สมพัฒน์ แก้วพิจิตร ถึงแก่กรรมด้วยอาการไขมันอุดตันเส้นเลือดหัวใจ เมื่อวันที่ 19 มกราคม พ.ศ. 2556 ที่ห้องพักในโรงแรมเชียงใหม่ภูคำ จังหวัดเชียงใหม่ ในระหว่างที่นายสมพัฒน์ ได้นำคณะองค์กรปกครองส่วนท้องถิ่นจากจังหวัดนครปฐม ศึกษาดูงานที่จังหวัดเชียงใหม่
พอลิคีไทด์

กระบวนการสังเคราะห์ในธรรมชาติ

สารประกอบพอลิคีไทด์ที่พบในธรรมชาตสังเคราะห์ขึ้นจากอนุพันธ์ของโคเอมไซม์เอ (coenzyme A, CoA) อย่างเช่น มาโลนิลโคเอ (malonyl-CoA) เมทิลมาโลนิลโคเอ (methylmalonyl-CoA) โดยปฏิกิริยาการควบแน่นแบบเคเซนน์ (Claisen condensation)
โดยเอมไซม์ที่ถูกเรียกว่า พอลิคีไทด์ซินเทส (Polyketide synthase, PKS)  อนุพันธ์ของโคเอมไซม์เอที่ถูกใช้ในการสังเคราะห์สารประกอบพอลิคีไทด์นั้นถูกเปลี่ยนมาจากสารประกอบต่างๆภายในเซลล์ เช่น คาร์โบไฮเดรต,กรดไขมัน,กรดคาร์บอกซิล,และกรดอะมิโน
แฮ็นดริก เตอร์บรึคเคิน

ชีวิต

ชีวิตเบื้องต้นของเตอร์บรึคเคินไม่เป็นที่ทราบกันเท่าใดนัก เตอร์บรึคเคินอาจจะเกิดที่เดอะเฮก แต่ครอบครัวดูเหมือนจะย้ายไปยังเมืองยูเทรกต์ซึ่งเป็นเมืองโรมันคาทอลิกเมื่อต้นคริสต์ทศวรรษ 1590 ซึ่งเป็นที่ที่เตอร์บรึคเคินเริ่มทำงานเขียนภาพเมื่ออายุได้สิบสามปี เริ่มด้วยการศึกษากับอาบราฮัม บลุมาร์ต เตอร์บรึคเคินศึกษาพื้นฐานของศิลปะจากบลุมาร์ต แต่ราว ค.ศ. 1604 เตอร์บรึคเคินก็เดินทางไปอิตาลีเพื่อหาประสบการณ์เพิ่มเติม ซึ่งเป็นการกระทำที่ต่างจากจิตรกรดัตช์รุ่นเดียวกัน เตอร์บรึคเคินไปถึงโรมในปี ค.ศ. 1604 ซึ่งอาจจะมีโอกาสติดต่อกับการาวัจโจโดยตรง (การาวัจโจหนีออกจากโรมในปี ค.ศ. 1606 เพราะถูกกล่าวหาว่าไปฆ่าคน) แต่ที่แน่ ๆ คือได้ศึกษาผลงานของการาวัจโจและจากผู้ได้รับอิทธิพลจากเขา – "กลุ่มการาวัจโจแห่งอิตาลี" (Caravaggisti) – เช่น โอราซีโอ เจนตีเลสกี งานของการาวัจโจสร้างความตื่นเต้นในวงการศิลปะในอิตาลีในขณะนั้น ลักษณะเด่นของการเขียนภาพคือการใช้แสงเงาที่ตัดกันอย่างรุนแรงที่เรียกว่า "ค่าต่างแสง" (chiaroscuro) บนฉากหลังหรือสิ่งแวดล้อมที่มืด และความเป็นสัจนิยมของตัวแบบและหัวเรื่องที่เขียน บางครั้งก็มีความดึงดูด และบางครั้งก็สร้างความตกตะลึงให้แก่ผู้ชม หรือบางครั้งก็หยาบไปเลย (vulgar) จิตรกรคนอื่น ๆ ที่มีอิทธิพลต่อเตอร์บรึคเคินระหว่างที่พำนักอยู่ในอิตาลีก็ได้แก่ อันนีบาเล การ์รัชชี, โดเมนีกีโน และกวีโด เรนี (Guido Reni) เตอร์บรึคเคินเสียชีวิตในยูเทรกต์ในปี ค.ศ. 1629
คมเดช ไชยศิวามงคล

ประวัติ

คมเดช ไชยศิวามงคล เกิดเมื่อวันที่ 7 มกราคม พ.ศ. 2498 เป็นบุตรของนายเชี่ยวชัย และนางนิภา ไชยศิวามงคล มีพี่น้อง 7 คน สำเร็จการศึกษา ศิลปศาสตรบัณฑิต สาขาการจัดการทั่วไป มหาวิทยาลัยราชภัฏมหาสารคาม มีบุตรนอกสมรส 1 คน

งานการเมือง

อดีตเป็นสมาชิกสภาจังหวัดกาฬสินธุ์ พ.ศ. 2538 ได้รับการเลือกตั้งเป็นสมาชิกสภาผู้แทนราษฎรเป็นครั้งแรก และได้รับเลือกอีกครั้งในปี พ.ศ. 2539 สังกัดพรรคความหวังใหม่ ต่อมา พ.ศ. 2544 ย้ายมาลงสมัครในนามพรรคไทยรักไทย แต่พ่ายให้กับนายพีระเพชร ศิริกุล จากพรรคความหวังใหม่
พ.ศ. 2550 ได้รับการเลือกตั้งอีกครั้งในสังกัดพรรคพลังประชาชน และปี พ.ศ. 2554 ได้รับการเลือกตั้งในสังกัดพรรคเพื่อไทย
พระสีวลีเถระ

ชาติภูมิ

พระสีวลีเถระ เป็นพระโอรสของพระนางสุปปวาส ผู้เป็นพระราชธิดาของพระมหากษัตริย์แห่งกรุงโกลิยะ อยู่ในพระครรภ์ถึง ๗ ปี ๗ เดือน ๗ วัน เมื่อทรงพระครรภ์ทำให้พระมารดาสมบูรณ์ด้วยลาภสักการะมาก เมื่อประสูติก็ประสูติง่ายด้าย พุทธานุภาพที่ทรงพระราชทานพรว่า "ขอพระนางสุปปวาสาจงมีความสุข ปราศจากโรคาพยาธิ ประสูติพระราชบุตรผู้ไม่มีโรคเถิด"
เมื่อประสูติและพระประยูรญาติขนานถวายพระนามว่า สีวลีกุมาร ในวันที่นิมนต์พระพุทธเจ้ามาเสวยภัตตาหารตลอด ๗ วัน สีวลีกุมารก็ได้ถือธมกรกรองน้ำถวายพระพุทธเจ้าและพระสงฆ์ตลอด ๗ วัน
เมื่อเจริญวัย ท่านได้ออกผนวชในสำนักพระสารีบุตร ได้บรรลุอรหันตผลในเวลาปลงเกศาเสร็จ จากนั้นมาท่านสมบูรณ์ด้วยลาภสักการะไม่ขาดด้วยปัจจัย ๔ ทั้งปวง ด้วยเหตุนี้จึงได้รับการยกย่องจากพระพุทธองค์ให้เป็นเอตทัคคะผู้เลิศในทาง ผู้มีลาภมาก

บั้นปลายชีวิต

ในคัมภีร์ทางพระพุทธศาสนาไม่ระบุว่าท่านดับขันธปรินิพพานที่ใด แต่ท่านคงดำรงขันธ์อยู่พอสมควรแก่กาลจึงปรินิพพาน

พระสีวลีเถระในความเชื่อของคนไทย

เนื่องจากพระสีวลีเถระเป็นพระอรหันต์ที่ได้รับการเป็นเอตทัคคะผู้เลิศในทางผู้มีลาภมาก คนไทยเชื่อว่าผู้ใดได้บูชาพระสีวลีเถระแล้ว จะได้รับโชคลาภเงินทองไหลมาเทมา ซึ่งคนไทยก็เชื่ออีกว่าเคยมีผู้หนึ่งเคยได้รับมาแล้วในสมัยพุทธกาลก็คือ มีหญิงสาวคนหนึ่งซึ่งเกิดในตระกูลพ่อค้ามีนามว่า สุภาวดี นางได้เลื่อมใสศรัทธาพระพุทธศาสนา และนับถือพระสีวลีเถระเป็นอย่างยิ่ง 
เมื่อแม่นางได้ฟังธรรมจนลึกซึ้ง พระสีวลีก็ให้ศีลและให้พรว่า"จงเจริญรุ่งเรืองด้วยทรัพย์สิน เงินทองจากการค้าขาย เงินทองไหลมาเทมาสมความมุ่งมาดปรารถนาด้วยเถิด" 
หลังจากที่นางสุภาวดีได้รับพรจากพระสีวลีเถระแล้ว ไม่ว่านางและผู้เป็นบิดามารดาจะไปค้าขายที่ใด ก็จะขายดีเป็นเทน้ำเทท่า มีแต่กำไรหลั่งไหลเข้ามาทุกครั้งไป ซึ่งนางสุภาวดีนั้นได้เป็นที่รู้จักของคนไทยเป็นอย่างดี ซึ่งก็คือนางกวักนั่นเอง
อัปสรสิริ อินทรคูสิน

ประวัติ

อัปสรสิริ อินทรคูสิน ชื่อเล่น โซฟี่ เกิดวันพฤหัสบดีที่ 30 เมษายน พ.ศ. 2541 เป็นบุตรสาวของเอเลน อินทรคูสิน ชาวฝรั่งเศส และเป็นน้องสาวของชินวุฒ อินทรคูสิน โซฟี่จบการศึกษามัธยมจาก โรงเรียนนานาชาติเดอะรีเจ้นท์ จบการศึกษาษาจากศึกษาปริญญาตรีจาก วิทยาลัยนิเทศศาสตร์ มหาวิทยาลัยรังสิต (หลักสูตรนานาชาติ)  ความสามารถพิเศษ ในการเต้นฮิปฮอป อาร์แอนด์บีและร้องเพลงงานการแสดงละคร และร่วมเล่นเอ็มวีของพี่ชินหลายเพลงแล้ว ไม่ว่าจะเป็นเพลง ฉันจะไปกับเธอ หัวใจไม่ใช่กระดาษ คืนนี้อยากได้กี่ครั้ง และเพลงใหม่ล่าสุดของชิน เพลง my bad habit ส่วนการแสดงละครก็มีละครเรื่อง My Melody 360 องศารัก ทางช่องโมเดิร์นไนน์ทีวี และละครบ้านนี้มีรักและโซฟี่ยังเคยร่วมเป็นแดนเซอร์บนเวทีคอนเสิร์ตของเจ เจตรินอีกด้วย และได้มีบ้างที่น้องโซฟี่ขึ้นร่วมเต้นกับชินหลายๆเวทีตามงานต่างๆ น้องโซฟี่มีความสามารถมากมายโดยเฉพาะความสามารถในการเต้น
ปัจจุบันเป็น นักแสดงอิสระ
ทริฟฟอน ทอร์รัลบา

ประวัติ

ทอบรัลลาขึ้นชกมวยสากลครั้งแรกเมื่อ 22 กันยายน พ.ศ. 2528 ชนะน็อค เอลิเซโอ คาสตาเนราส ยก 1 ที่ ฟิลิปปินส์ จากนั้น ขึ้นชกชนะเป็นส่วนใหญ่ เคยชกชนะคะแนน เรย์ ลีกัส โรแลนโด วาเลนทิน ทอบรัลลาได้ชิงแชมป์ฟิลิปปินส์รุ่นฟลายเวทเมื่อ 18 พฤษภาคม พ.ศ. 2534 ปรากฏว่าเป็นฝ่ายแพ้คะแนน ริค ซิโอโดร่า ไม่ได้แชมป์ จากนั้น ทอบรัลลายังคงขึ้นชกอย่างต่อเนื่อง จนได้ชิงแชมป์ฟิลิปปินส์รุ่นฟลายเวทอีกครั้งเมื่อ 15 ตุลาคม พ.ศ. 2536 ปรากฏว่าเป็นฝ่ายแพ้คะแนน แดน เนียเตส ไม่ได้แชมป์ ต่อมา ทอบรัลลาได้มาชิงแชมป์ OPBF รุ่นฟลายเวทในไทยเมื่อ 1 พฤษภาคม พ.ศ. 2537 แพ้น็อค โชคชัย โชควิวัฒน์ ยก 8 จากนั้น ไปชกแพ้น็อค ฮิโรกิ อิโอกะ ยก 4 ที่ ญี่ปุ่น ทอบรัลลา ยังขึ้นชกมาอย่างต่อเนื่อง แต่ชกแพ้มากกว่าชนะ เขาขึ้นชกครั้งสุดท้ายเมื่อ 27 เมษายน พ.ศ. 2537 กับอลัน มอร์เรแต่ไม่มีการตัดสิน จากนั้น เขาก็แขวนนวมไป
ยุทธการที่หับป๋า (ค.ศ. 208)

เบื้องหลัง

ในฤดูหนาวของ 208-209 โจโฉ พ่ายแพ้ต่อ ซุนกวน และ เล่าปี่ ที่ ยุทธการที่ผาแดง แต่เขายังมีค่ายทหารขนาดใหญ่ที่ทางตอนเหนือของ เกงจิ๋ว (ทุกวันนี้ครอบคลุม หูเป่ย และ หูหนาน)
วงเวียน 22 กรกฎาคม

ประวัติ

บริเวณที่เป็นวงเวียน 22 กรกฎาคม เดิมเคยเป็นชุมชนที่มีคนอยู่อาศัยหนาแน่นมาก ราว พ.ศ. 2460 ได้เกิดไฟไหม้ใหญ่เผาผลาญบ้านเรือนในบริเวณนี้ไปเกือบหมด เจ้าพระยายมราช (ปั้น สุขุม) เสนาบดีกระทรวงนครบาล ได้นำความกราบบังคมทูลพระกรุณาขอพระราชทานพระบรมราชานุญาต ตัดถนนเพื่อความเป็นระเบียบของบ้านเมือง ต่อมาได้โปรดพระราชทานพระบรมราชานุญาตให้ตัดถนนสามสาย บริเวณที่ถนนสามสายนั้นมาตัดกันได้โปรดให้สร้างเป็นวงเวียน พระบาทสมเด็จพระมงกุฎเกล้าเจ้าอยู่หัว จึงพระราชทานชื่อเพื่อเป็นอนุสรณ์แก่เหตุการณ์สำคัญในช่วงรัชสมัยของพระองค์ว่า วงเวียน 22 กรกฎาคม
ต่อมา ในสมัยพระบาทสมเด็จพระปกเกล้าเจ้าอยู่หัว (รัชกาลที่ 7) ได้โปรดให้พระสารประเสริฐคิดชื่อถนนตามแนวพระราชดำริรัชกาลที่ 6 จึงได้ชื่อถนนทั้งสามสายคือ ถนนไมตรีจิต ถนนมิตรพันธ์ และถนนสันติภาพ โดยมีความประสงค์ที่จะให้มีความหมายเกี่ยวเนื่องคือ "...ด้วย 'ไมตรีจิต' ที่ได้เข้าร่วมกับ 'สัมพันธมิตร' เพื่อผดุง 'สันติภาพ' ของโลก จึงได้ประกาศสงครามเมื่อวันที่ '22 กรกฎาคม' แต่คำว่า "สัมพันธมิตร" ได้เปลี่ยนเป็น มิตรพันธ์ ก็เพื่อให้คล้องจองกัน
วงเวียน 22 กรกฎาคม เริ่มก่อสร้างเมื่อวันที่ 27 มกราคม พ.ศ. 2461
ปัจจุบันบริเวณวงเวียน 22 กรกฎาคม เป็นแหล่งขายยางรถยนต์ มีร้านขายยางรถยนต์ทั้งใหม่และเก่าจำนวนหลายร้าน และร้านผลิตป้ายโฆษณา รวมถึงเป็นแหล่งค้าบริการทางเพศอีกด้วย และใช้เป็นที่สังเกตปรากฏการณ์สุริยุปราคาแบบไม่เต็มดวงที่เห็นได้ในประเทศไทยในวันที่ 22 กรกฎาคม พ.ศ. 2552 เนื่องจากชื่อสถานที่ตรงกับวันเกิดปรากฏการณ์นี้ ซึ่งนับเป็นปรากฏการณ์สุริยุปราคาที่ยาวนานที่สุดในศตวรรษที่ 21
กุญแจประจำหลัก

กุญแจประจำหลัก (อังกฤษ: clef; ฝรั่งเศส: clé แปลว่า กุญแจ) คือสัญกรณ์ทางดนตรีชนิดหนึ่งที่ใช้แสดงถึงระดับเสียงของตัวโน้ตที่บันทึก กำกับไว้ที่ตำแหน่งเริ่มต้นของบรรทัดห้าเส้น ซึ่งจะเป็นตัวบ่งบอกชื่อและระดับเสียงของตัวโน้ตที่อยู่บนเส้นนั้น

ตำแหน่งของกุญแจประจำหลัก

กุญแจประจำหลักสามารถวางได้หลายตำแหน่ง ปกติแล้วจะวางไว้ให้คาบเกี่ยวกับเส้นใดเส้นหนึ่งบนบรรทัด และในเมื่อบรรทัดมี 5 เส้น จึงมีความเป็นไปได้ทั้งหมด 15 แบบในการใช้งาน อย่างไรก็ตามมี 6 แบบที่เป็นการกำหนดซ้ำซ้อนกัน ตัวอย่างเช่น กุญแจซอลที่กำกับเส้นที่สาม จะมีค่าเท่ากับกุญแจโดที่กำกับเส้นที่หนึ่ง เป็นต้น ดังนั้นจึงเหลือเพียง 9 แบบเท่านั้นที่ให้ผลแตกต่างกัน ซึ่งทุกแบบเคยใช้ในประวัติศาสตร์ที่ผ่านมาแล้วทั้งสิ้น ได้แก่ กุญแจซอลบนสองเส้นล่าง กุญแจฟาบนสามเส้นบน และกุญแจโดบนทุกเส้นยกเว้นเส้นที่ห้า (เนื่องจากกุญแจโดบนเส้นที่ห้าซ้ำซ้อนกับกุญแจฟาบนเส้นที่สาม)
แต่สำหรับทุกวันนี้ กุญแจที่ใช้เป็นปกติมีเพียงแค่ กุญแจเทรเบิล กุญแจเบส กุญแจอัลโต และกุญแจเทเนอร์ ซึ่งสองอย่างแรกมักใช้ควบคู่กันบ่อยครั้งกว่า
ลำดับย่อยเพิ่มยาวที่สุด

ในวิทยาการคอมพิวเตอร์ ปัญหา subsequence ที่ยาวที่สุดโดยการเพิ่มขึ้นเรื่อยๆ คือการ หา subsequence ลำดับองค์ประกอบของ subsequence ที่อยู่ในการเรียงกันของข้อมูลจากต่ำสุดไปสูงสุดและที่ subsequence เท่าที่จะทำได้ subsequence นี้ไม่จำเป็นต้องต่อเนื่องกันหรือไม่ซ้ำกัน

ตัวอย่าง

ในข้อมูลชุดแรก
0, 12, 2, 6 ,13, 7, 15
subsequence แบบเพิ่มขึ้นที่ยาวที่สุดคือ
0, 2, 6, 7, 15
Subsequence นี้มีความยาวเท่ากับหก Subsequence แบบเพิ่มขึ้นที่ยาวที่สุด ไม่ใช่มีเฉพาะในตัวอย่าง : เช่น
0, 2, 6, 7, 15 หรือ
0, 2, 6, 13, 15
เจ้าชายเคลาส์แห่งเนเธอร์แลนด์

ต้นพระชนม์ชีพ

เจ้าชายเคลาส์ เสด็จพระราชสมภพเมื่อวันที่ 6 กันยายน พ.ศ. 2469 ที่เมืองฮิตแซคเกอร์ สาธารณรัฐไวมาร์ เป็นโอรสของ เคลาส์ เฟลิกซ์ ฟอน อัมส์เบิร์ก กับ บารอนเนสกอซตา ฟอน เดม บุสส์เช-เฮดเดนฮัวเซน บิดาของพระองค์เป็นชาวเยอรมันที่ทำฟาร์มอยู่ที่แทนกันยิกา (เดิมเป็นอาณานิคมของเยอรมัน) ตั้งแต่พ.ศ. 2471 จนกระทั่งสงครามโลกครั้งที่สอง พระองค์อาศัยอยู่กับพระอัยกาพระอัยยิกาฝ่ายพระมารดาที่ ลาวเวอร์ แซ็กโซนี่ พระองค์ยังได้เข้าเรียนในโรงเรียนประจำที่แทนกันยิกา

อภิเษกสมรส

เจ้าชายเคลาส์ พบกับเจ้าหญิงเบียทริกซ์ ในงานอภิเษกสมรสของเจ้าหญิงทาทีอานาแห่งไซน์-วิทเกินชไตน์-แบร์เลอบวร์คกับโมริทซ์ แลนด์เกรฟแห่งเฮ็สเซิน เมื่อฤดูร้อนในปีพ.ศ. 2507 และทรงหมั้นกัน แต่ประชาชนชาวเนเธอร์แลนด์ไม่พอใจพระองค์เนื่องจากพระองค์เคยเป็นทหารนาซีมาก่อน มีประชาชนจำนวนมากออกมาประท้วงการหมั้น ในปีพ.ศ. 2508 พระองค์ก็ได้รับสัญชาติเนเธอร์แลนด์ และเปลี่ยนพระนามตามภาษาดัตช์ 
หลังจากนั้นพระองค์ก็ทรงจัดพิธีอภิเษกสมรสอย่างเป็นทางการในวันที่ 10 มีนาคม พ.ศ. 2509 พระองค์จึงได้ทรงพระนามว่า เจ้าชายเคลาส์
เมื่อวันที่ 30 เมษายน พ.ศ. 2523 เจ้าหญิงเบียทริกซ์แห่งเนเธอร์แลนด์ทรงขึ้นครองราชย์เป็น สมเด็จพระราชินีนาถเบียทริกซ์ พระองค์จึงทรงเป็นเจ้าชายพระราชสวามี
ลูกธนู

ลูกธนู เป็นสิ่งที่เคลื่อนที่แบบโพรเจกไทล์จากการยิงของธนู เป็นอาวุธระยะไกลที่ทรงประสิทธิภาพและพบได้ในทุกอารยธรรม

โครงสร้าง

ลูกธนูในแบบปกติจะมีโครงสร้างแบบมีหัวลูกธนูอยู่ที่ปลายด้านหน้า และที่ส่วนหางจะมีขนนก ไว้เพื่อรักษาให้ลูกธนูเดินทางแบบโพรเจกไทล์นูนั้นมีความยาวที่แตกต่างกันมากในหลายวัฒนธรรม เริ่มต้นตั้งแต่ 18 นิ้ว ถึง 5 ฟุต โดยลูกธนูที่ดีนั้นสามารถทะลุผ่านชุดเกราะแข็งหนา และโล่ที่สร้างจากไม้ได้ ในสงครามลูกธนูจะถูกยิงลงมาจากปราสาทในยุคกลาง แต่ในยุคโรมันตอนต้นจะถูกกล่าวหาว่าเป็นอาวุธของคนขี้แพ้ แต่ในปัจจุบัน ขนาดของลูกธนูจะประมาณเท่ากับ 2 ฟุตครึ่ง ซึ่งเท่ากับลูกธนูที่ใช้ในสงครามอังกฤษ เพื่อให้มีขนาดเป็นครึ่งหนึ่งของความสูงของผู้ยิง

หัวลูกธนู

หัวลูกธนูเป็นส่วนประกอบสำคัญของลูกธนู ส่วนมากต้องแหลมคม และมีส่วนประกอบจากโลหะ หินที่ลับแล้ว เขาสัตว์ หรือวัสดุแข็งอื่นๆ มีลักษณะแหลมลู่ลม สามารถเล็งให้เข้าเป้าได้ และตัดเนื้อเยื่อของสิ่งมีชีวิตได้ บางครั้งอาจมีการอาบยาพิษที่หัวลูกธนูด้วย
เป้าธนูในปัจจุบันสามารถมีขนาดเล็กเพื่อไว้เล็งอย่างมีเป้าหมาย สำหรับฝึกไว้ล่าสัตว์ และการแข่งขันในกีฬา

ปีกลูกธนู

ปีกลูกธนูมีไว้สำหรับ ให้ลูกธนูรับลมเพื่อปรับทิศทางในการบินแบบโพรเจกไทล์ที่เล็งได้ อาจทำมาจากพลาสติก หรือขนนกก็ได้
บล็อกนัน

การเข้าเป็นสมาชิกและสร้างบทความ

บล็อกนันเปิดให้บุคคลใดก็ตามเข้าเป็นสมาชิกได้ โดยสมาชิกจะสามารถเขียนและแสดงความคิดเห็นได้ โดยสมาชิกที่เคยเขียนบทความแล้วจะเป็น contributor โดยบทความที่เขียนจะต้องไปรออยู่ที่หน้า upcoming news หากเขียนมาเป็นระยะเวลาพอสมควรและบทความที่เขียนมีคุณภาพมาโดยตลอด จะได้เลื่อนเป็น Writer โดยการคัดเลือกจากสมาชิกที่เป็น Writer อยู่ก่อนแล้ว โดยผู้ที่เป็น Writer จะมีสิทธิในการอนุมัติบทความขึ้นหน้าหนึงและมีสิทธิ์เลือก Writer อีกด้วย ปัจจุบันบล็อกนันมีผู้รายงานข่าวประจำในระดับ Writer ประมาณ 40 คน และผู้รายงานข่าวทั่วไปอีกจำนวนมาก
การเขียนบทความของบล็อกนันนั้นทางเว็บแนะนำให้ผู้เขียนใช้ Markdown แต่ก็ยังมีตัวเลือกให้ใช้โค้ด HTML ด้วยเช่นกัน

การบริหารเว็บไซต์

บล็อกนันเริ่มเปิดใช้งานครั้งแรกใน พ.ศ. 2547 โดยนักศึกษา สาขาวิชาวิศวกรรมคอมพิวเตอร์ มหาวิทยาลัยเกษตรศาสตร์ คือ อิสริยะ ไพรีพ่ายฤทธิ์ (mk) และ วสันต์ ลิ่วลมไพศาล (lew) ซอฟต์แวร์หลักในการจัดการข้อมูลภายในเว็บไซต์ในปัจจุบันคือ ดรูปาล (เดิมใช้เวิร์ดเพรส)  โดยเนื้อหาทั้งหมดในเว็บบล็อกนั้นอยู่ภายใต้ลิขสิทธิ์แบบครีเอทีฟคอมมอนส์
ปัจจุบันบล็อกนันอยู่ภายใต้การควบคุมของ บริษัท บล็อกนัน จำกัด (Blognone Co., Ltd.) โดยจดทะเบียนเมื่อวันที่ 23 กุมภาพันธ์ พ.ศ. 2555 และยังมีเว็บไซต์ในเครือเดียวกันคือ จัสไซ (jusci.net) และ มีโคโนมิกส์ (meconomics.net)